Hétfő reggel újra 330 fölé emelkedett a forint-euró árfolyam, sőt 330,25-ig gyengülve újabb történelmi mélypontot ért el a magyar pénz az euróval szemben - írja a Portfolio.hu. A forint a múlt héten is szinte minden nap megdöntötte az addigi gyengeségi rekordját, szerdán 328,07 forintos, majd csütörtökön 329,02 forintos jegyzéssel, hogy aztán pénteken átlépje a 330-at.

A forint a múlt héten már második hete döntögette a negatív rekordokat. A folyamatot talán az Magyar Nemzeti Bank kamatemelése állíthatná meg, az MNB monetáris tanácsa viszont legutóbbi, június 19-i ülésén nem nyúlt a kamathoz, kijelentve, hogy a jegybanknak nincs árfolyamcélja, alapvetően az inflációra figyel. Az MNB az egyik utolsó jegybank, amely nem kezdett el kamatot emelni az elmúlt évek laza monetáris politikája után.

Hogy miért ilyen gyenge a magyar pénz az euróval szemben, ki jár ezzel jól és rosszul és hogyan lehetne megállítani a forint árfolyamának lejtmenetét, arról itt írtunk részletesebben.